b'\n_START_ARTICLE_\nSpeedo LZR Racer\n_START_PARAGRAPH_\nSpeedo LZR Racer - auk\xc5\xa1\xc4\x8diausios klas\xc4\x97s vientisas plaukimo kostiumas, kuri gamina Speedo kompanija naudojant auk\xc5\xa1t\xc5\xb3j\xc5\xb3 technologij\xc5\xb3 plaukimo audin\xc4\xaf. Ji sudaro elastanas - nailonas ir poliuretanas. \xc5\xa0i technologija yra patentuota Portugalijoje ir visame pasaulyje.\n_START_SECTION_\nDizainas ir k\xc5\xabrimas\n_START_PARAGRAPH_\nKostiumas buvo sukurtas bendradarbiaujant su Australijos sporto institutu (Australian Institute of Sport), projektuojant naudota ANSYS kompanijos skys\xc4\x8di\xc5\xb3 tek\xc4\x97jimo analiz\xc4\x97s programin\xc4\x97 \xc4\xafranga, kostium\xc4\x85 i\xc5\xa1band\xc4\x97 Speedo remti plaukikai, jis buvo i\xc5\xa1bandytas NASA aerodinaminiame vamzdyje._NEWLINE_Kaip ir kiti plaukimo kostiumai jie palengvina deguonies patekim\xc4\x85 \xc4\xaf raumenis, k\xc5\xabn\xc4\x85 palaiko hidrodinami\xc5\xa1kai efektyvesn\xc4\x97je pad\xc4\x97tyje, atstumia vanden\xc4\xaf. Kostium\xc5\xb3 si\xc5\xabl\xc4\x97s suvirintos ultragarsu, kad vandens pasiprie\xc5\xa1inimas b\xc5\xabt\xc5\xb3 dar ma\xc5\xbeesnis. Kostiumai gaminami Petratex tekstil\xc4\x97s fabrike Pa\xc3\xa7os de Ferreira mieste (Portugalija)._NEWLINE_FINA leido naudoti \xc5\xa1iuos kostiumus prie\xc5\xa1 Pekino olimpin\xc4\x97se \xc5\xbeaidynes. Teigiama, kad \xc5\xa1iuos kostiumus vilkin\xc4\x8di\xc5\xb3 plaukik\xc5\xb3 greitis padid\xc4\x97ja 1,9-2,2 procentais.\n_START_SECTION_\nRinkodara ir rezultatai\n_START_PARAGRAPH_\nKostiumais imta prekiauti 2008 m. vasario 13 d., reklamuojant j\xc4\xaf kaip grei\xc4\x8diausi\xc4\x85 plaukimo kostium\xc4\x85. Speedo reklamin\xc4\x97s kampanijos centrinis \xc4\xafvykis buvo 2008 m. olimpin\xc4\x97s \xc5\xbeaidyn\xc4\x97s, kur pagrindinis herojus buvo \xc5\xa1iuo kostiumu plauk\xc4\x99s daugiakartinis pasaulio \xc4\x8dempionas Michael Phelps._NEWLINE_Pekino olimpin\xc4\x97se \xc5\xbeaidyn\xc4\x97se parod\xc4\x97 beprecedent\xc4\xaf LZR Racer populiarum\xc4\x85 - 94\xc2\xa0% plaukimo nugal\xc4\x97toj\xc5\xb3 plauk\xc4\x97 su \xc5\xa1iais kostiumais. I\xc5\xa1 25 pasaulio rekord\xc5\xb3 23 pagerinti vilkint LZR kostiumus._NEWLINE_D\xc4\x97l \xc4\xafsp\xc5\xabdingo kostiumo poveikio vienas Japon\xc5\xb3 rinktin\xc4\x97s treneris pasak\xc4\x97: \xe2\x80\x9eJei plaukikai nevilk\xc4\x97t\xc5\xb3 LZR Racer, jie negal\xc4\x97t\xc5\xb3 var\xc5\xbeytis Pekino olimpin\xc4\x97se \xc5\xbeaidyn\xc4\x97se\xe2\x80\x9c. Tai buvo buvo problema japon\xc5\xb3 olimpiniams plaukikams, kurie jau tur\xc4\x97jo pasira\xc5\xa1\xc4\x99 i\xc5\xa1skirtines sutartis su plaukimo kostium\xc5\xb3 pardav\xc4\x97jais Mizuno, Asics ir Descente, pagal kurias jie negal\xc4\x97jo Pekino olimpin\xc4\x97se \xc5\xbeaidyn\xc4\x97se vilk\xc4\x97ti Speedo kostium\xc5\xb3.\n_START_SECTION_\nFINA taisykli\xc5\xb3 pakeitimai\n_START_PARAGRAPH_\nPo 2008 m. gruod\xc5\xbeio Europos \xc4\x8dempionato Kroatijoje 25 metr\xc5\xb3 baseine, kur krito 17 pasaulio rekord\xc5\xb3, buvo nutarta keisti taisykles, reglamentuojan\xc4\x8dias plaukimo kostium\xc5\xb3 naudojim\xc4\x85. Dalis plaukik\xc5\xb3 \xc4\x97m\xc4\x97 d\xc4\x97v\xc4\x97ti du LZR kostiumus, nes taip po kostiumais sulaikoma daugiau oro ir did\xc4\x97ja pl\xc5\xabdrumas. Tod\xc4\x97l kai kas \xc4\x97m\xc4\x97 teigti, kad LZR veikia kaip \xe2\x80\x9etechnologinis dopingas\xe2\x80\x9c._NEWLINE_2009 m. kov\xc4\x85 Dubajuje \xc4\xafvykusiame pos\xc4\x97dyje FINA nustat\xc4\x97, kad kostiumas turi nedengti kaklo, rank\xc5\xb3, p\xc4\x97d\xc5\xb3, apribojo kostiumo stor\xc4\xaf ir pl\xc5\xabdurum\xc4\x85. Nutarime FINA teig\xc4\x97: \xe2\x80\x9eFINA nori priminti pagrindin\xc4\xaf ir esmin\xc4\xaf princip\xc4\x85 - plaukimas yra sporto \xc5\xa1aka, pagr\xc4\xafsta sportininko fiziniu paj\xc4\x97gumu\xe2\x80\x9c. Leista naudoti LZR Racer ir kitus Speedo kostiumus Fast Skin Competition Suits._NEWLINE_2009 m. liepos 24 d. Romoje \xc4\xafvykusiame FINA kongrese beveik vieningai buvo prieita prie\xc5\xa1ingos nuomon\xc4\x97s ir gr\xc4\xaf\xc5\xbeta prie ankstesn\xc4\x97s nuostatos. Pagal naujas taisykles vyr\xc5\xb3 kostiumai daugiausia gali dengti nuo juosmens iki keli\xc5\xb3, moter\xc5\xb3 - nuo pe\xc4\x8di\xc5\xb3 iki keli\xc5\xb3. Nurodyta, kad audinys turi b\xc5\xabti tekstil\xc4\x97 (austas ar megztas, bet ne pl\xc4\x97vel\xc4\x97). Naujos taisykl\xc4\x97s \xc4\xafsigalioja 2010 m.'